ትንፋሽን ቀጥ አድርገው በግርምት እጅን አፍ ላይ የሚያስጭኑ ተፈጥሯዊ ስፍራዎችም በጉያው ይዟል። ሆኖም «በእጅ የያዙት ወርቅ ...» እንዲሉ እነዚህን ባህላዊ፣ ታሪካዊ እና ተፈጥሯዊ ሀብቶችን ተንከባክቦና ጠብቆ ከቀፎ እንደሚቆረጥ ማር ለመጠቀም ሰፊ ተግዳሮቶች እንዳሉ በተለያዩ አጋጣሚ ማስተዋል ይቻላል። ከላይ ለማንሳት እንደሞከርነው በዛሬው የባህል ገፅ ዳሰሳችን በኢትዮጵያ የሚገኙ ባህላዊ፣ ተፈጥሯዊ እንዲሁም ታሪካዊ ሀብቶች ላይ ትኩረት አድርገናል። በተለይ ደግሞ በመግቢያችን ላይ እንዳልነው ወደ ደቡብ የአገሪቷ ክፍል በመጓዝ የዳውሮን ሀብቶች፣ ባህላዊ ስነ ስርአቶች ብሎም ኪነ ጥበባዊ ሀብቶችን እንቃኛለን። በአገሪቷ የሚገኙት ሀብቶችን በዚህ ፅሁፍ ላይ አንስቶ መዘርዘር ቀላል አለመሆኑ በመገንዘባችንም ነው ለዛሬ ዳውሮ ላይ ቆይታ አድርገን ለቀሪዎቹ ደግሞ በሌላ ጊዜ ቀጠሮ የምንይዘው።